ROZHODNUTIE KOMISIE
z 2. marca 2006,
ktorým sa mení a dopĺňa rozhodnutie 2006/135/ES, pokiaľ ide o zriadenie oblastí A a B vo Francúzsku v dôsledku prepuknutia vysoko patogénnej vtáčej chrípky v tomto členskom štáte
[oznámené pod číslom K(2006) 721]
(Text s významom pre EHP)
(2006/175/ES)
KOMISIA EURÓPSKYCH SPOLOČENSTIEV,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (3), a najmä na jeho článok 18,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (4), a najmä na jej článok 66 ods. 2,
keďže:
(1)
Francúzsko oznámilo Komisii a ďalším členským štátom prepuknutie vysoko patogénnej vtáčej chrípky spôsobenej vírusom A podtypu H5N1 u hydiny v určitých častiach územia a prijalo vhodné opatrenia ustanovené v rozhodnutí Komisie 2006/135/ES z 22. februára 2006 o určitých ochranných opatreniach v Spoločenstve v súvislosti s vysoko patogénnou vtáčou chrípkou (5).
(2)
Po oznámení týchto opatrení ich Komisia preskúmala v spolupráci s Francúzskom a vyjadrila uspokojenie, že oblasti A a B, ktoré zriadilo Francúzsko, sú v dostatočnej vzdialenosti od prepuknutia chrípky u hydiny a epidemiologicky príbuzných prípadov u voľne žijúceho vtáctva. Je preto potrebné zodpovedajúcim spôsobom zmeniť a doplniť časti A a B prílohy I k tomuto rozhodnutiu a určiť trvanie týchto regionalizačných opatrení.
(3)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2006/135/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 2. marca 2006